РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет и

контролу трошења јавних средстава

17. септембар 2012. године

Б е о г р а д

ПРЕДСЕДНИКУ НАРОДНЕ СКУПШТИНЕ

 На основу члана 19. став 1. Закона о Државној ревизорској институцији („Службени гласник РС“, бр. 101/05, 54/07 и 36/10) и чл. 55. и 203. Пословника Народне скупштине („Службени гласник РС“, број 20/12 –Пречишћени текст), Одбор за финансије, републички буџет и контролу трошења јавних средстава, на седници одржаној 17. септембра 2012. године, утврдио је Листу кандидата за избор председника, потпредседника и чланова Савета Државне ревизорске институције и Предлог одлуке о избору Савета Државне ревизорске интитуције.

Одбор доставља Народној скупштини Листу кандидата и подноси Предлог одлуке о избору Савета Државне ревизорске интитуције, са предлогом да Народна скупштина одлуку донесе по хитном поступку, у складу са чланом 167. Пословника Народне скупштине.

 За представника предлагача на седници Народне скупштине одређена је Весна Ковач, председник Одбора.

 ПРЕДСЕДНИК ОДБОРА

 Весна Ковач

На основу члана 19. став 1. Закона о Државној ревизорској институцији („Службени гласник РС“, бр. 101/05, 54/07 и 36/10) и чл. 55. и 203. Пословника Народне скупштине („Службени гласник РС“, број 20/12 – Пречишћени текст), Одбор за финансије, републички буџет и контролу трошења јавних средстава, на седници одржаној 17. септембра 2012. године, утврдио је

ЛИСТУ КАНДИДАТА

за председника, потпредседника и чланове Савета Државне ревизорске институције

I

Кандидат за председника Савета Државне ревизорске институције је:

 1. Радослав Сретеновић, дипл. економиста.

Кандидат за потпредседника Савета Државне ревизорске институције је:

1. Бојана Митровић, дипл. економиста.

Кандидати за чланове Савета Државне ревизорске институције су:

 3. Наталија Ћатовић, дипл. правник,

 4. Гордана Тишма, дипл. економиста,

 5. Мирослав Митровић, дипл. економиста.

 II

 Ову листу доставити Народној скупштини Републике Србије.

 ПРЕДСЕДНИК ОДБОРА

 Весна Ковач

 П Р Е Д Л О Г

 На основу члана 19. став 1. Закона о Државној ревизорској институцији („Службени гласник РС“, бр. 101/05, 54/07 и 36/10) и члана 8. став 1. Закона о Народној скупштини (“Службени гласник РС“, број 9/10),

 Народна скуштина Републике Србије, на седници \_\_\_\_\_\_\_\_ ванредног заседања у 2012. години, одржаној \_\_\_\_\_\_\_\_\_ 2012. године, донела је

О Д Л У К У

О ИЗБОРУ САВЕТА ДРЖАВНЕ РЕВИЗОРСКЕ ИНСТИТУЦИЈЕ

I

За председника Савета Државне ревизорске институције бира се Радослав Сретеновић, дипломирани економиста, на период од пет година.

II

За потпредседника Савета Државне ревизорске институције бира се Бојана Митровић, дипломирани економиста, на период од пет година.

III

За чланове Савета Државне ревизорске институције бирају се:

1. Наталија Ћатовић, дипломирани правник, на период од пет година,

2. Гордана Тишма, дипломирани економиста, на период од пет година,

3. Мирослав Митровић, дипломирани економиста, на период од пет година.

 IV

 Ову одлуку објавити у „Службеном гласнику Републике Србије“.

РС Број \_\_

У Београду, \_\_ септембра 2012. године

НАРОДНА СКУПШТИНА РЕПУБЛИКЕ СРБИЈЕ

 ПРЕДСЕДНИК

 мр Небојша Стефановић

О б р а з л о ж е њ е

Председник Савета Државне ревизорске институције обавестио је 23. марта 2012. године Народну скупштину и Одбор за финансије Народне скупштине, сагласно одредбама члана 20. ст. 1. и 3. Закона о Државној ревизорској институцији („Службени гласник РС“, бр. 101/05, 54/07 и 36/10), да 24. септембра 2012. године истиче мандат председнику, потпредседнику и члановима Савета Државне ревизорске институције.

С обзиром на то да председника, потпредседника и три члана Савета Државне ревизорске институције бира и разрешава Народна скупштина на предлог надлежног радног тела Народне скупштине, сагласно члану 19. став 1. Закона о Државној ревизорској институцији и чл. 55. и 203. Пословника Народне скупштине („Службени гласник РС“, број 20/12 – Пречишћени текст), Одбор Народне скупштине за финансије, републички буџет и контролу трошења јавних средстава, као надлежно радно тело, покренуо је поступак избора за председника, потпредседника и чланове Савета Државне ревизорске институције.

Одредбама чл. 16, 17, 18, 19. и 20. Закона о Државној ревизорској институцији, предвиђено је да се за чланове Савета бирају држављани Републике Србије, који, поред општих услова утврђених законом за рад у државним органима, имају високу школску спрему, најмање 10 година радног искуства, од чега најмање пет година на пословима који су повезани са надлежностима Институције. Најмање два члана Савета морају бити дипломирани економисти са одговарајућим ревизорским или рачуноводственим звањем, а најмање један од чланова Савета мора бити дипломирани правник са положеним правосудним испитом. Овим одредбама Закона дефинисани су и неспојивост функција, спречавање сукоба интереса при вршењу јавних функција, као и недозвољени односи носилаца функција у Институцији, између себе и са субјектом ревизије.

 Савет Државне ревизорске институције се бира на пет година, а изабрани чланови Савета могу бити бирани највише два пута.

Одбор за финансије, републички буџет и контролу трошења јавних средстава је, на седници одржаној 17. септембра 2012. године, размотрио предлоге кандидата за председника, потпредседника и чланове Савета Државне ревизорске институције, које су поднеле посланичке групе у Народној скупштини и обавио разговор са кандидатима.

Разматрајући кандидатуре, приложене биографије и изјаве кандидата да прихватају кандидатуру, Одбор је, као надлежно радно тело Народне скупштине, констатовао да кандидати испуњавају услове одређене Законом и утврдио Листу кандидата и Предлог одлуке о избору Савета Државне ревизорске институције, на период од пет година, који подноси Народној скупштини на разматрање и усвајање. У прилогу Листе кандидата, Одбор је доставио Народној скупштини биографије и изјаве кандидата о прихватању кандидатуре.

Одбор за финансије, републички буџет и контролу трошења јавних средстава предложио је Народној скупштини, у складу са чланом 167. Пословника Народне скупштине, да одлуку о избору Савета Државне ревизорске институције донесе по хитном поступку, с обзиром на то да недоношење одлуке може проузроковати штетне последице за рад Државне ревизорске институције.